Megkezdõdtek a közvetett izraeli-palesztin tárgyalások
Megkezdõdtek a közvetett izraeli-palesztin tárgyalások - jelentette be Száeb Erekát palesztin fõtárgyaló vasárnap.
Megkezdõdtek a közvetett izraeli-palesztin tárgyalások - jelentette be Száeb Erekát palesztin fõtárgyaló vasárnap, Mahmúd Abbász palesztin elnök és a közvetítõ George Mitchell amerikai elnöki különmegbízott rámalláhi megbeszélései után. Washington a bejelentés után arra intette a tárgyaló feleket, hogy ne tegyenek olyan lépéséket, amelyek aláássák a bizalom légkörét a Közel-Keleten.
A Palesztinai Felszabadítási Szervezet (PFSZ) végrehajtó bizottsága és a Fatah mozgalom szombaton jóváhagyta a közvetett tárgyalásokat Izraellel, amelyek elvben négy hónapig tartanak majd, s kiterjednek minden fõ kérdésre, köztük a határokéra - ez palesztin követelés - és Izrael biztonságának ügyére - amit a zsidó állam követel.
Mitchell ingázni fog Abbász és Benjámin Netanjahu izraeli kormányfõ között, csökkenteni igyekezvén köztük a palesztin államiságot illetõ nagy nézetkülönbségeket. Az amerikai megbízott az elmúlt héten többször is találkozott mind Abbásszal, mind Netanjahuval.
Az egyeztetési folyamat sikerét jelentõs kétkedés övezi mindkét oldalon. Netanjahu mindamellett azt a reményét hangoztatta vasárnap a heti jeruzsálemi kabinetülésen, hogy a közvetett tárgyalásokat mielõbb közvetlenek válthatják fel. Mint mondta, a kritikus kérdések nem oldhatók meg úgy, ha a felek nem ülnek ugyanabban a teremben.
Mahmúd Abbász hangsúlyozza, hogy közvetlen tárgyalások a két fél között mindaddig nem lesznek, amíg Izrael le nem állítja telepeseinek a háborúban megszerzett területeken zajló építkezéseit. Izrael azonban csak arra hajlandó, hogy Ciszjordániában mérsékelje aktivitásukat, Kelet-Jeruzsálemben viszont nem.
A közvetett tárgyalások egyszer már megkezdõdtek, de a palesztinok felmondták azokat márciusban, amikor Izrael bejelentette, hogy Kelet-Jeruzsálemben - amelyre a palesztinok leendõ fõvárosukként tekintenek - 1600 új otthont épít zsidóknak.
Philip Crowley amerikai külügyi szóvivõ vasárnap leszögezte, hogy a tárgyalások elsõ szakasza komoly és széles körû lesz. A két félnek olyan gesztusokat kell egymás felé tennie, amelyek megalapozzák a tárgyalások sikeréhez szükséges bizalmi légkört. Ha olyan lépéseket tesznek, amelyek súlyosan ártanak a bizalomnak, Washington álláspontja szerint õket terheli a felelõsség - jelentette ki közleményében Crowley.
Izrael Palesztina